Sekretera Malî ua Konfederasyonê Sendîkayanê Kedkaranê Umûmîye (KESK) Gonule Kural Şîmşek ANFyî rê qisey kerd.
Şîmşeke vist vîrî ke beşêko pîl ê budçe 2022 de şerî rê dîya kişte û vat: ''AKP pê polîtîkayanê şerî, pê vateyanê nîjadperestan kedkaran yewbînan ra cîya keno û bi nê hawayî vengê xo zêdîneno. La hînî polîtîkayê şerî, operasyonê teberê sînorî mîyanê kedkaran de nênê qebulkerdene. Rojdemo serek yê kedkaran krîzo ekonomîk o.
Polîtîkayê ekonomî yê îqtîdarî hetê sermayedaran de yê. Îqtîdar pê qiseyan xo wina mojneno ke seke dostê îqtîdarî yo. Labelê polîtîkayê ci yê ekonomîkî mabênê dewlemend û xizanan de cîyatîyî zêdînenê. Kedkarê umûmîyee binê xizanîye de yê. Meaşo asgarî mîyanê çend mengan de resayo asta bêhukme.''
Şîmşeke ard ziwan ke îqtîdar teber û zere de xo rê dişmenan aferneno, bi nê hawayî zî kaosî weye keno. Şîmşeke vat: ''Çîyêko cîya destê ci de nêmen d bişuxilno. Nê pêro mojneno ke îqtîdar senî teng bîyo. Tepiştişê 16 rojnamegeran zî parçeyêkê ney o. Ganî karkerî nêkewê dafika îqtîdarî û tewirêkê hemparî bimojnê. Kedkarê kurd, tirk, ereb û ê bînî têkoşînê hemparî ra ber yew şensê înan çin o. Heta ke ma vera şerî tewirêkî nêmojnê, vera şerî cepheyêkê xurtî awan nêkerê, kedkarî do tim bêrê cîyakerdene.''
